作者:劉克莊
標題:賀新郎
內容:淺把宮黃約。細端相、普陀煙裡，金身珠絡。萼綠華輕羅襪小，飛下祥雲仙鶴。朵朵賽、蜂腰纖弱。已被色香撩病思，盡鵝兒、酒美無多酌。看不足，怕殘卻。人間難得傷春藥。更枝頭、流鶯呼起，少年狂作。留取姚家花相伴，羞與萬紅同落。未肯讓、蠟梅先著。樂府今無黃絹手，問斯人、清唱何人酢。休草草，認題錯。